У выканкаме сельскага Савета добра разумеюць, якую ролю ў прафілактыцы пажараў могуць адыграць дзяржаўныя ўстановы адукацыі. Таму педагогам Ходцаўскай і Машчонскай школ даручана штомесячна праводзіць з дзецьмі гутаркі пра неабходнасць захавання правілаў пажарнай бяспекі, праз іх уздзейнічаць на свядомасць дарослых. Пры састаўленні актаў абследавання ўмоў жыцця непаўналетніх у іх павінен з’явіцца раздзел па супрацьпажарнай бяспецы жылля. У рашэнне ўключаны нават такія пункты, якія абавязваюць настаўнікаў інфармаваць Сенненскі РАУС аб фактах злоўжывання бацькамі алкагольных напояў, асобах, якія пакідаюць дзяцей без нагляду ў сувязі з асаблівым графікам работы. У раённым аддзеле па надзвычайных сітуацыях павінны ведаць, калі ў школах праводзяцца бацькоўскія сходы, у парадак якіх уключаны пытанні, што датычацца пажарнай бяспекі. Інспектары пажнагляду гатовы правесці гутаркі як з педагогамі, так і з бацькамі.